Lübbecken sijainti Minden-Lübbecken piirikunnassa. Pienemmässä kuvassa piirikunnan sijainti Nordrhein-Westfalenin osavaltiossa.
**Lübbecke** on kaupunki Nordrhein-Westfalenin osavaltiossa Saksan länsiosassa. Sen historia alkaa 770-luvulta.

Maantiede
---------

Suuri osa Lübbeckestä on maaseutua.
Lübbecke sijaitsee Nordrhein-Westfalenin koilliskolkassa matalahkon Wiehengebirge-vuoriston pohjoispuolella. Lübbecken etäisyys Düsseldorfista on noin 175 kilometriä koilliseen, Hannoverista noin 75 kilometriä länteen ja Bielefeldistä noin 30 kilometriä pohjoiseen. Lübbecke kuuluu Nordrhein-Westfalenin koillisosan kattavaan noin kahden miljoonan asukkaan Ostwestfalen-Lippen alueeseen, joka vastaa Detmoldin hallintopiiriä.

Nykyinen Lübbecke syntyi kuntaliitosten seurauksena 1973. Kaupunki koostuu kahdeksasta osa-alueesta, joista väekkäin on kanta-Lübbecke. Kantakaupungin itäpuolella sijaitsee toiseksi väekkäin osa-alue Gehlenbeck, jonka itäpuolella on Eilhausen ja Nettelstedt. Kantakaupungin länsipuolella sijaitsee Alswede, Stockhausen, Blasheim ja Obermehnen.

Historia
--------

Varhaisin asiakirjamaininta Lübbeckestä on vuodelta 775 muodossa Hlidbeki. Paikkakunta oli Mindenin hiippakuntaan kuuluneen kantaseurakunnan keskus ja se sai kaupunkioikeudet piispa Volkwinilta 1279. Lübbecken raatihuone mainitaan ensi kerran 1460, se tuhoutui vuoden 1705 kaupunginpalossa ja rakennettiin uudelleen 1709. Kaupunkia turvanneet keskiaikaiset linnoitukset muureineen, vallihautoineen ja vahtitorneineen purettiin 1800-luvun alkupuolella. Kaupunkikuva muuttui huomattavasti, ja uusia katuja rakennettiin osin linnoituksesta puretuista kivistä. Lübbecken talous alkoi kukoistaa teollisen toiminnan virittyä. Kaupunkiin perustettiin sikaritehdas 1863, se työllisti noin kuusi tuhatta henkeä vuonna 1938. Rautatieyhteyden Lübbecke sai 1899.

Toisesta maailmansodasta Lübbecke selvisi vähin vaurioin. Britit pitivät miehityshallintoaan Lübbecken hallintorakennuksissa aina vuoteen 1983. Kaupungin keskustaan valmistui jalankulkuvyöhyke vuonna 1975.

Lübbecken historiallisia kirkkoja ovat muun muassa kaksi St. Andreas -kirkkoa. Toinen sijaitsee kantakaupungissa ja toinen Alswedessa. Gehlenbeckissa sijaitsee myöhäisgoottilainen St. Nikolaus. Lübbecken vanhakaupunki ei ole säilynyt eheänä, sillä useita vanhoja ristikkotaloja purettiin 1900-luvun jälkipuoliskolla.

Talous ja liikenne
------------------

Lübbeckessä harjoitetaan muun muassa koneenrakennusta ja siellä toimii peliautomaatteja kehittävä ja valmistava Gauselmann-Gruppe. Paikallinen olutpanimo on 1842 perustettu Privatbrauerei Ernst Barre.

Lübbecken rautatieasema, Bahnhof Lübbecke (Westf), sijaitsee rataosuudella Bünde–Bassum. Bundesstraße 65 ja 239 risteävät kaupungin alueella. Moottoritie BAB 2 kulkee kaupungin itäpuolitse ja Alankomaiden rajalta alkava BAB 30 eteläpuolitse.

Lähteet ja viitteet
-------------------

1. ↑  Bevölkerungsstand nach Geschlecht - Gemeinden - Monat (ab 2000) *Landesdatenbank.nrw.de*. Information und Technik Nordrhein-Westfalen Statistisches Landesamt.  (saksaksi)
2. ↑  Entfernung von Lübbecke nach\_ *Luftlinie.org*. Viitattu 6.6.2022. (saksaksi)
3. 1 2  Die Geschichte der Stadt Lübbecke *Luebbecke.de*. Stadt Lübbecke. Viitattu 6.6.2022. (saksaksi)
4. ↑  Wir sind Gauselmann *Gauselmann.de*. Gauselmann AG. Viitattu 6.6.2022. (saksaksi)
5. ↑  Barre : Privatbrauer aus Leidenschaft *Gauselmann.de*. Privatbrauerei Ernst Barre GmbH. Viitattu 6.6.2022. (saksaksi)

Aiheesta muualla
----------------

* Lübbecke, Nordrhein-Westfalen, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Lübbecke**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Lübbecke 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat

 |
|  |
| Maantieteelliset | 
* MusicBrainz area

 |

 |